Predkladacia správa

 
Návrh zákona, ktorým sa mení a dopĺňa zákon č. 461/20003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony sa predkladá v súlade s Plánom legislatívnych úloh vlády Slovenskej republiky na rok 2013.
Cieľom predkladaného návrhu zákona je najmä zníženie administratívnej záťaže samostatne zárobkovo činných osôb a dobrovoľne poistených osôb, úprava postupu vymáhania pohľadávok Sociálnou poisťovňou a zlepšenie postavenia fyzických osôb v období starostlivosti o dieťa.
V oblasti zníženia administratívneho zaťaženia samostatne zárobkovo činných osôb a  dobrovoľne poistených osôb sa navrhuje 
 
-       zrušenie prihlasovacej a odhlasovacej povinnosti na povinné nemocenské poistenie a povinné dôchodkové poistenie a zavedenie povinnosti Sociálnej poisťovne oznámiť samostatne zárobkovo činnej osobe vznik povinného poistenia, ako aj výšku poistného, 
-       status samostatne zárobkovo činnej osoby na účely sociálneho poistenia neposudzovať v závislosti od registrácie u správcu dane, ale od dosahovania príjmov z výkonu samostatnej zárobkovej činnosti, 
-       zánik dobrovoľného poistenia, ak dobrovoľne poistená osoba nezaplatila poistné na dobrovoľné poistenie dva kalendárne mesiace za sebou idúce.
 
V oblasti úpravy postupu vymáhania pohľadávok sa navrhuje
 
-       zrušenie možnosti postúpenia pohľadávok Sociálnej poisťovne na inú osobu, okrem právnickej osoby so 100 % majetkovou účasťou štátu,
-       umožnenie povolenia splátok dlžných súm  aj na pohľadávkach na dávkach,
-       zvýšenie diskontnej úrokovej sadzby pri povolení splátok dlžných súm poistného na trojnásobok ročnej základnej úrokovej sadzby Európskej centrálnej banky platnej ku dňu povolenia splátok dlžných súm (najmenej však 10 %).
 
V oblasti zlepšenia postavenia fyzických osôb v období starostlivosti o dieťa sa navrhuje
-       vylúčenie príjmov dosahovaných v období materskej dovolenky a rodičovskej dovolenky z vymeriavacieho základu na určenie sumy dávky v nezamestnanosti, ak  negatívne ovplyvňuje denný vymeriavací základ na určenie výšky tejto dávky,
-       umožniť poberanie nemocenských dávok v súbehu s príjmom dosahovaným v období nároku na výplatu dávky, ak nejde o príjem za prácu vykonávanú v období trvania nároku na výplatu nemocenskej dávky.
Súčasťou návrhu zákona je aj predĺženie obdobia presúvania disponibilných finančných prostriedkov základného fondu, ktorý vykazuje prebytok do iného základného fondu, v ktorom nie je dostatok finančných prostriedkov na dávky, s predchádzajúcim súhlasom dozornej rady, automatické presúvanie nevyčerpaného zostatku správneho fondu do fondu solidarity a predĺženie obdobia doterajšej jednotnej sadzby poistného na úrazové poistenie. Ďalej sa navrhuje, aby sa zaplatením dlžnej sumy pohľadávky na poistnom postúpenej tretej osobe považovalo poistné za zaplatené na účely nároku na dávku,  ako aj skrátenie obdobia, za ktoré sa na účely nemocenských dávok skúma zaplatenie poistného na nemocenské poistenie pre samostatne zárobkovo činné osoby a dobrovoľne poistené osoby, a to z desiatich na päť rokov . 
Vplyv návrhu zákona na rozpočet verejnej správy, na podnikateľské prostredie, na hospodárenie obyvateľstva, na sociálnu exklúziu, rovnosť príležitostí a rodovú rovnosť, na zamestnanosť, na životné prostredie, na informatizáciu spoločnosti je uvedený v doložke vybraných vplyvov.
Návrh zákona je v súlade s Ústavou Slovenskej republiky, ústavnými zákonmi a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade aj s právom Európskej únie.
Návrh zákona bol predmetom medzirezortného pripomienkového konania a vyhodnotenie medzirezortného pripomienkového konania je súčasťou návrhu zákona. Pripomienky k návrhu zákona v určenom termíne nezaslali subjekty uvedené vo vyhodnotení medzirezotného pripomienkového konania.
Navrhuje sa, aby zákon nadobudol účinnosť 1. januára 2014, okrem ustanovení, ktoré sa týkajú zníženia administratívneho zaťaženia samostatne zárobkovo činných osôb, pri ktorých sa navrhuje účinnosť od 1. júla 2014.